text: Bevæbnet politi i anholdelses-aktion
  28 december 2016 kl. 12.34
  En håndfuld bevæbnede politifolk slog onsdag formiddag til mod en adresse i Abild. Et par yngre mænd blev anholdt.
  Borgere i Abild kunne følge med, da lokalpolitiet i Tønder med assistance fra andre stationer mødte op for at foretage anholdelser i en voldssag fra før jul. Der blev anholdt to-tre yngre mænd, men politiet leder stadig efter en mistænkt.
  - De anholdte skal måske fremstilles i et lukket grundlovsforhør. Derfor kan jeg ikke sige ret meget, siger lederen af lokalpolitiet i Tønder, politikommissær Svend Erik Paulsen, til TV SYD.
  Han bekræfter, at seks politifolk deltog i aktionen. Den forløb helt udramatisk.
  De anholdte sættes i forbindelse med en voldsepisode i et privat hjem før jul. Han vil ikke fortælle, hvor det er foregået, men kun sige at det er et sted på egnen ved Abild.
  De anholdte er yngre mænd af dansk oprindelse.
  